การบ้านการเมือง
รับฟ้องชูชีพ-วิทยาฮั้วประมูลปุ๋ย
30 เม.ย. 2558

รับฟ้องชูชีพ-วิทยาฮั้วประมูลปุ๋ย
ศาลฎีกาแผนกคดีอาญาของผู้ดำรงตำแหน่งทางการเมือง มีคำสั่งประทับฟ้องคดี นายชูชีพ หาญสวัสดิ์ อดีต รมว.เกษตรและสหกรณ์ และอดีต สส.บัญชีรายชื่อ พรรคเพื่อไทย และนายวิทยา เทียนทอง อดีตเลขานุการ รมว.เกษตรและสหกรณ์ และอดีต สส.สระแก้ว พรรคเพื่อไทย ในความผิดฐานปฏิบัติหน้าที่หรือละเว้นการปฏิบัติหน้าที่โดยมิชอบหรือโดยทุจริตซื้อปุ๋ยอินทรีย์ของกระทรวงเกษตรและสหกรณ์และกำหนดนัดพิจารณาครั้งแรกเพื่อสอบคำให้การทั้งสองในวันที่ 6 ก.ค.นี้ เวลา 09.30 น.
จตุพรบุกทำเนียบฯร้องเปิดพีซทีวี
นายจตุพร พรหมพันธ์ุ แกนนำ นปช. เปิดเผยว่า วันนี้เวลา 11.00 น. ฝ่ายบริหารสถานีพีซทีวีและตัวแทนผู้ประกาศข่าวจะเดินทางไปยื่นหนังสือถึง พล.อ.ประยุทธ์ จันทร์โอชา นายกรัฐมนตรี เพื่อขอความเป็นธรรมที่ถูก กสท.เพิกถอนใบอนุญาต ทั้งที่ผ่านมาไม่ได้กระทำผิด ปลุกปั่นใส่ร้ายใคร เชื่อว่าการกระทำแบบนี้สร้างความเสียหายทางธุรกิจไม่กระทบกับทางการเมืองเลย  เป็นความคิดที่ไม่ฉลาด ไม่ว่าโดยใครก็ตาม ถ้าปิดช่องทางนี้แล้วคิดว่าเป็นการปิดข่าวได้ถือว่าคิดผิด 
ป.ป.ช.จ่อแจ้งข้อหาปูเยียวยาม็อบ
นายวิชา มหาคุณ กรรมการป้องกันและปราบปรามการทุจริตแห่งชาติ (ป.ป.ช.) เปิดเผยว่า คณะทำงานเตรียมสรุปคดีกล่าวหาคณะรัฐมนตรีในรัฐบาล น.ส.ยิ่งลักษณ์ ชินวัตร อดีตนายกรัฐมนตรี ปฏิบัติหน้าที่โดยมิชอบในการจ่ายเงินเยียวยาแก่ผู้ได้รับผลกระทบจากการชุมนุมทางการเมือง (ตั้งแต่ปลายปี 2548-พ.ค. 2553) รอบแรก 524 ราย วงเงินรวม 577 ล้านบาท เข้าที่ประชุม ป.ป.ช.ให้พิจารณาว่าจะแจ้งข้อกล่าวหาหรือไม่ในเร็วๆ นี้
บิ๊กจิ๋วอโหสิคนพาดพิงบึ้มสมุย
พล.อ.ชวลิต ยงใจยุทธ อดีตนายกรัฐมนตรี กล่าวปฏิเสธไม่เกี่ยวข้องกับเหตุระเบิดที่ลานจอดรถชั้นใต้ดิน ห้างสรรพสินค้าเซ็นทรัล เฟสติวัล เกาะสมุย จ.สุราษฎร์ธานี คนที่ให้ข่าวอาจไม่รู้จักตัวเองดีพอและรู้เท่าไม่ถึงการณ์ จึงขออโหสิกรรมให้ ขอแนะนำให้รอหลักฐานให้ชัดเจนก่อนค่อยออกมาเปิดเผยหรือให้ข่าว เพื่อไม่ให้ประชาชนสับสน ถ้าไม่ชัดอย่าพูด ไม่ใช่อยากจะพูดก็พูด ต้องดูหลักฐานให้ชัดก่อน ทำแบบนี้ไม่เหมาะสม เร่งพูดไปก็จะยิ่งแตกแยก และขอตั้งข้อสงสัยเรื่องระเบิดไว้ คือ 1.ทำไมถึงเกิดในจังหวะเวลาเดียวกัน 2.ทำไมต้องทำในพื้นที่ปิดอย่างเกาะด้วย เพราะมีแต่คนพบเห็นได้ 3.ทำไมคนให้ข่าวคนแรกมียศสูงเหลือเกินและออกมาพูดอย่างรวดเร็วนัก